Etter den første defenestrasjonen i Praha 30. juli 1419 og kong Wenzels død noen uker senere brøt det ut et husittopprør i Praha og Böhmen. Žižka og hans tilhengere flyttet da først til Plzeň. I desember 1419, ved Nekmíř nær Plzeň, oppnådde han sin første militære suksess mot overlegne kongelige tropper. Da de måtte forlate Plzeň, flyttet husittene til Tábor. På vei dit lyktes Žižka, den 25. mars 1420 i nærheten av Sudoměř i Sør-Böhmen, å slå nok en overlegen hær av katolikker.